মরুঝড়ের ধুলোয় উড়বে কিউয়িরা, আবেগে ভাসছে দেশ

ওয়েব ডেস্ক: আর ঘণ্টা দেড়েক। তারপরেই মহারণ। মরুদেশে উঠবে মরুঝড়। কিউয়িরা সেই ঝড়ে খড়কুটোর মতো উড়ে যাবে। গ্রুপ পর্বের ম্যাচের মতো চ্যাম্পিয়নস ট্রফির ফাইনালে নিউজিল্যান্ডকে হারাবে বিরাট কোহলিরা (Virat Kohli)। দুবাই আন্তর্জাতিক স্টেডিয়াম (Dubai International Cricket Stadium) মুখরিত হবে ইন্ডিয়া-ইন্ডিয়া ধ্বনিতে। চ্যাম্পিয়স ট্রফির (ICC Champions Trophy 2025) চ্যাম্পিয়ন হয়ে দুবাই থেকে ভারতে ফিরবে ভারতীয় (India) ক্রিকেট টিম। এই আশাতেই রবিবার সকাল থেকে দেশজুড়ে চলছে যজ্ঞ। ভারতীয় ক্রিকেট টিমের জার্সি বিকোচ্ছে দেদার। ক্লাবে খেলা দেখার জন্য বড় স্ক্রিন লাগানো হয়েছে অনেক জায়গায়। ছুটির দিনে দুপুর আড়াইটের পর থেকে রাস্তা ফাঁকা হয়ে যেতে পারে। মোবাইলে খেলা দেখার জন্য অনেকেই বেশি টাকার নেট রিচটার্জ করে রেখেছেন।

রবিবার সকাল সাড়ে ১১টা। ধর্মতলা থেকে পার্কস্ট্রিট যাওয়ার রাস্তার ডানদিকের ফুটপাতে ময়দান মার্কেটে সার দিয়ে বিক্রি হচ্ছে জার্সি। নাহ। সেখানে কোনও দোকানেই বিরাট কোহলি, রোহিত শর্মা, গৌতম গম্ভীরদের জার্সি দেখা গেল না। শুধুই ইন্ডিয়া টিমের জার্সির পসরা। দোকানদারই বলে দিচ্ছেন, এটাই আমাদের আবেগ। জাতীয়তাবাদ। তিন-চার রকমের জার্সি বিক্রি হচ্ছে। ২০০ থেকে ৫০০ টাকার মধ্যে বিভিন্ন দামের জার্সি। টালিগঞ্জ থেকে আত্মীয়া তরুণীকে নিয়ে জার্সি কিনতে এসেছিলেন অরুণাভ ঘোষ। দুজনেই দুটো জার্সি কিনলেন। তাঁর কথায় ভারতের খেলা থাকলে এখানেই জার্সি কিনতে আসেন। বিক্রেতা ফৈয়াজ আহমেদ জানালেন, জার্সি ভালো বিক্রি হচ্ছে। এই চ্যাম্পিয়নস ট্রফিতে বিক্রির হার আগের চেয়ে অনেক বেশি। সেখানেই কংক্রিটের রাস্তার ধারে বড় গাছে ফুটেছে রাঙা পলাশ। বসন্তের আনন্দেই ক্রিকেটীয় ফেস্টিভ্যালে মন মজেছে কলকাতাবাসীর।

২০০০ সালে নাইরোবিতে চ্যাম্পিয়নস ট্রফির ফাইনালে ভিন্ন মহাদেশের এই দুই টিম মুখোমুখি হয়েছিল। পঁচিশ বছর পর ফের টক্কর।  রোহিত বনাম স্যান্টনার। ভারতবাসীর পাখির চোখ এখন কিউয়ি বধের দিকে।