চ্যাম্পিয়নস ট্রফি চলাকালীনই পাকিস্তানে বিস্ফোরণ, মৃত পাঁচ

ওয়েব ডেস্ক: আইসিসি চ্যাম্পিয়নস ট্রফি (ICC Champions Trophy) চলাকালীনই পাকিস্তানে (Pakistan) আত্মঘাতী বিস্ফোরণ। শুক্রবার নমাজের সময় খাইবার পাখতুনখোয়ার আক্কোরা খাট্টাক জেলার দারুল উলুম হাক্কানিয়ার মাদ্রাসায় বিস্ফোরণ (Blast) ঘটে। মাদ্রাসার (Madrasaa) প্রধান হলে ওই বিস্ফোরণের ঘটনায় পাঁচজনের মৃত্যু হয়েছে। তার মধ্যে মওলানা হামিদুল হক রয়েছেন। যাঁর বাবা মওলানা সামিউল হককে তালিবানের জনক বলা হয়। বিস্ফোরণে জখম ২০। ঘটনার পর ওই এলাকায় জরুরি অবস্থা জারি করা হয়েছে। নিরাপত্তার জন্যই চ্যাম্পিয়নস ট্রফি খেলতে পাকিস্তানে যেতে চায়নি ভারতীয় ক্রিকেট টিম। তার বদলে হাইব্রিড মডেলে ভারত খেলছে দুবাইয়ে। লাহোর, করাচি, রাওয়ালপিন্ডি থেকে এই বিস্ফোরণস্থল অনেক দূরে হলেও এই ঘটনা পাকিস্তানের নিরাপত্তার চিত্রটি ফের বেআব্রু করে দিল। ২৯ বছর পর আইসিসি টুর্নামেন্ট হচ্ছে এবার পাকিস্তানে। যেখানে বিস্ফোরণ হয়েছে সেই এলাকায় আফগান তালিবানদের প্রশিক্ষণ চলে বলেও বিভিন্ন রিপোর্টে দাবি। ঘটনাচক্রে এদিনই লাহোরে তালিবান শাসিত আফগানিস্তানের ক্রিকেট টিম ও অস্ট্রেলিয়ার খেলা চলছে।

স্থানীয় পুলিশ কর্তা জুলফিকার হামিদ জানিয়েছেন, প্রাথমিকভাবে মনে হচ্ছে এটি আত্মঘাতী বিস্ফোরণ। মওলানা হামিদুল হক হাক্কানি টার্গেট ছিলেন। প্রধানমন্ত্রী শেহবাজ শরিফ জানিয়েছেন, এই ঘটনায় জড়িতদের বিরুদ্ধে কড়া ব্যবস্থা নেওয়া হবে। সন্ত্রাসবাদ বরদাস্ত করা হবে না। মৃত মওলানার জন্য প্রার্থনা করেন তিনি। জখমদের শুশ্রুষায় উপযোগী ব্যবস্থা নেওয়া হচ্ছে বলে জানিয়েছেন। ওই বিস্ফোরণের ঘটনায় এই প্রতিবেদন লেখা পর্যন্ত কোনও সংগঠন দায় স্বীকার করেনি। উল্লেখ্য, ওই মাদ্রাসার একাংশের বিরুদ্ধে পাকিস্তানের প্রাক্তন প্রধানমন্ত্রী বেনজির ভুট্টোকে হত্যায় জড়িত থাকার অভিযোগ রয়েছে। যদিও মাদ্রাসার পক্ষ থেকে অভিযোগ অস্বীকার করা হয়।

আরও পড়ুন: উপহার ফিরিয়ে দিয়েছে স্ত্রী, রাগে ২৭ লাখ টাকার গাড়ি ফেলে দিল স্বামী

দেখুন অন্য খবর: